ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ που υποβλήθηκε από την κοινή δράση για τα νέα συνθετικά ναρκωτικά (97/396/JAI) όσον αφορά την TMA-2

1. Στις 8 Απριλίου 2003, η Eυρωπαϊκή Επιτροπή έλαβε από το Ευρωπαϊκό Κέντρο Παρακολούθησης Ναρκωτικών και Τοξικομανίας έκθεση για την αξιολόγηση των κινδύνων της TMA-2 (2,4,5-τριμεθοξυαμφεταμίνης). Η έκθεση αυτή με τίτλο «Έκθεση αξιολόγησης των κινδύνων της ΤMA-2 εκπονήθηκε στο πλαίσιο της κοινής δράσης για τα νέα συνθετικά ναρκωτικά» μετά από συνεδρίαση της επιστημονικής επιτροπής του Ευρωπαϊκού Κέντρου Παρακολούθησης Ναρκωτικών και Τοξικομανίας και ειδικών που είχαν ορίσει τα κράτη μέλη, εκπροσώπων της Επιτροπής, της Ευρωπόλ και του Ευρωπαϊκού Οργανισμού Αξιολόγησης των Φαρμακευτικών Προϊόντων, που πραγματοποιήθηκε από 31 Μαρτίου έως 1η Απριλίου 2003. Η αξιολόγηση αυτή των κινδύνων είχε ζητηθεί από την οριζόντια ομάδα ναρκωτικών, στις 12 Δεκεμβρίου 2002, στο πλαίσιο της κοινής δράσης για τα νέα συνθετικά ναρκωτικά που εγκρίθηκε στις 16 Ιουνίου 1997. Η TMA-2 ανακοινώθηκε επίσημα ως νέο συνθετικό ναρκωτικό βάσει του άρθρου 3 της κοινής δράσης για τα νέα συνθετικά ναρκωτικά σε τρεις περιπτώσεις: τον Αύγουστο 2001, τον Ιούνιο 2002 και τον Σεπτέμβριο 2002.

2. Στο άρθρο 5 της κοινής δράσης προβλέπεται ότι μετά την εκπόνηση της έκθεσης, η Επιτροπή μπορεί εντός ενός μηνός να υποβάλει πρωτοβουλία στο Συμβούλιο ώστε το Συμβούλιο να υπαγάγει το νέο συνθετικό ναρκωτικό σε μέτρα ελέγχου ή «εάν η Επιτροπή δεν κρίνει αναγκαίο να υποβάλει πρωτοβουλία θα υποβάλει έκθεση προς το Συμβούλιο εξηγώντας τις απόψεις της». .

3. Στο άρθρο 1 της κοινής δράσης ορίζεται ότι η κοινή δράση «έχει ως στόχο τη δημιουργία ενός μηχανισμού για την ταχεία ανταλλαγή πληροφοριών σχετικά με τα νέα συνθετικά ναρκωτικά και τους κινδύνους τους ώστε τα μέτρα ελέγχου που εφαρμόζονται στις ψυχότροπες ουσίες στα κράτη μέλη να μπορούν επίσης να εφαρμοστούν και στα νέα συνθετικά ναρκωτικά».

4. Στο άρθρο 4 παράγραφος 1 της κοινής δράσης ορίζεται ότι: κατόπιν αιτήσεως ενός από τα κράτη μέλη ή της Επιτροπής, το Ευρωπαϊκό Κέντρο Παρακολούθησης Ναρκωτικών και Τοξικομανίας θα συγκαλέσει ειδική συνεδρίαση υπό την αιγίδα της επιστημονικής επιτροπής διευρυμένης με τους ειδικούς που ορίζουν τα κράτη μέλη και τους εκπροσώπους της Επιτροπής, την αποκεντρωμένη εκτελεστική μονάδα και τον Ευρωπαϊκό Οργανισμό Αξιολόγησης των Φαρμακευτικών Προϊόντων. Η επιτροπή αυτή θα αξιολογήσει τους ενδεχόμενους κινδύνους, συμπεριλαμβανομένων και εκείνων κατά της υγείας και της κοινωνίας, που προκαλούνται από τη χρήση και τη λαθρεμπορία νέων συνθετικών ναρκωτικών και τις ενδεχόμενες συνέπειες της απαγόρευσής τους».

5. Η Επιτροπή εξέτασε τα συμπεράσματα της έκθεσης και επισημαίνει τα ακόλουθα:

5.1. Η TMA-2 είναι ένα συνθετικό ναρκωτικό του οποίου το πρωτόκολλο σύνθεσης περιγράφεται από τον Αμερικανό χημικό Shulgin. Η TMA-2 μπορεί επίσης να παραχθεί από την αζαρόνη δραστική ουσία που εξάγεται από το ρίζωμα του φυτού Acorus calamus. Συνταγές για την εξαγωγή αζαρόνης και την παρασκευή TMA-2 παρέχονται στο Internet μαζί με προειδοποιήσεις σχετικά με τις αντενδείξεις τους. Επί του παρόντος δεν γίνεται ιατρική ή βιομηχανική χρήση της TMA-2.

5.2. Δεν έχουν αναφερθεί θάνατοι ή περιπτώσεις δηλητηρίασης λόγω της χρήσης της TMA-2.

5.3. Κανένα κράτος μέλος δεν διαθέτει στοιχεία που να αποδεικνύουν ευρεία παραγωγή και διανομή, ή/και λαθρεμπορία TMA-2 ή σχέση των δραστηριοτήτων αυτών με την οργανωμένη εγκληματικότητα. Ένα κράτος μέλος ανέφερε μια περίπτωση παραγωγής περιορισμένης ποσότητας TMA-2 σε μικρό βιοτεχνικό εργαστήριο, το 1999. Ένα άλλο κράτος μέλος ανέφερε περίπτωση διεθνούς λαθρεμπορίου στο οποίο ενέχεται άλλο κράτος μέλος.

5.4. Ένα κράτος μέλος ανέφερε κατάσχεση μικρής ποσότητας TMA-2. Η κατάσχεση αυτή αφορούσε το βιοτεχνικό εργαστήριο που αναφέρεται στην παράγραφο 5.3. Επιπλέον η TMA-2 βρέθηκε σε τέσσερα άλλα κράτη μέλη. Η TMA-2 ευρέθη για τελευταία φορά το 2002.

5.5. Προς το παρόν υπάρχουν ελάχιστα στοιχεία σχετικά με τα ζώα και κανένα στοιχείο σχετικά με τον άνθρωπο όσον αφορά τη γενική τοξικότητα, την αναπαραγωγική τοξικότητα, τη νευροτοξικότητα ή την ικανότητα μεταλλαξιογένεσης και καρκινογένεσης της TMA-2.

5.6. Μέχρι σήμερα, δεν υπάρχουν ενδείξεις κοινωνικών επιπτώσεων ούτε ειδικές ενδείξεις σχετικά με επιπτώσεις από τη χρήση της TMA-2 που να αφορούν διαταραχή συμπεριφοράς ή εγκληματικές ενέργειες για την αναζήτηση χρήματος.

6. Μόνο βάσει της έκθεσης για την αξιολόγηση των κινδύνων της TMA-2 και της αρχής της αναλογικότητας, η Επιτροπή συνάγει ότι δεν χρειάζεται να υποβάλει πρωτοβουλία στο Συμβούλιο για να προτείνει την υπαγωγή της ουσίας αυτής σε μέτρα ελέγχου σε ευρωπαϊκό επίπεδο, όπως προβλέπεται στο άρθρο 5 παράγραφος 1 της κοινής δράσης για τα νέα συνθετικά ναρκωτικά. Ενθαρρύνει ωστόσο το Ευρωπαϊκό Κέντρο Παρακολούθησης Ναρκωτικών και Τοξικομανίας και την Ευρωπόλ να συνεχίσουν να παρακολουθούν τις τάσεις της ψυχαγωγικής κατανάλωσης της TMA-2 στο πλαίσιο του συστήματος πρωίμου συναγερμού για την κοινή δράση, και να ενημερώσει την οριζόντια ομάδα ναρκωτικών στην περίπτωση εξεύρεσης νέων στοιχείων, ειδικότερα ενδείξεων απειλής κατά της δημόσιας υγείας ή της κοινωνίας.